I 1999 hæver den tidligere Hals Kommune et vejkryds midt i Hou, så trafikken kan blive dæmpet. Men det skal vise sig at få uoverskuelige konsekvenser for en familie, der bor i umiddelbar nærhed. Overfladevand begynder nemlig ifølge den tidligere ejer at blive ledt direkte ned til hendes hus. Og så begynder hendes problemer. - Vejen kom pludselig højere op end husets sokkel, og så drev vandet ned til mit hus, når det regnede. Hals Kommune sagde dengang, at de havde sørget for dræn, men hvis det var rigtigt, så hjalp det ingenting, siger Nina Holm Johansen. Efter nogle år begynder familien at få problemer med fugt i huset. Og så begynder symptomerne at dukke op hos den lille familie. - Det var i starten kvalme og hovedpine. Træthed, kløen på kroppen og kløen i øjnene i øjnene. Vi begyndte at nyse blev  tit forkølede, siger Nina Holm Johansen. Først i 2010 bliver det slået fast, at Ninas hus er hårdt angrebet af skimmelsvamp – så hårdt, at embedslægen anbefaler, at familien straks finder en anden bopæl. Måneder efter kondemnerer Aalborg Kommune, der nu er blevet sammenlagt med den gamle Hals Kommune, huset. Det betyder, at huset er stemplet som ubeboeligt. - Det betyder også, at jeg ikke kan sælge huset. Og jeg kan heller ikke bo der, så vi flytter, siger Nina Holm Johansen. Men selv om huset nu står tomt, fortsætter Aalborg Kommune med at sende regninger for vand, varme og renovation. I løbet af tre år løber det op i mere end 100.000 kroner. De penge vil Nina Holm Johansen nu forsøge at få tilbage med rettens hjælp. -	Aalborg Kommune har efter min og min klients opfattelse ikke haft den fornødne lovhjemmel til at opkræve afgifter – eller hjemmel til at opkræve gebyrer på en ejendom, som er kondemneret, så vi håber, at retten giver os medhold og betaler Nina Holm Johansen beløbet tilbage, siger hendes advokat, Rasmus Schmidt Nielsen. Aalborg Kommune har ikke ønsket at stille op til interview. Men rådmand for Klima og Miljø, Per Clausen (EL) har sendt et skriftligt svar til TV2 Nord. Her afviser Aalborg Kommune at have opkrævet afgifter uden lovhjemmel. -	Der er  ikke opkrævet afgifter. Der er opkrævet betaling for de ydelser, der er leveret af Aalborg Kloak A/S, Aalborg Varme A/S og Aalborg Kommune. Retten skal altså nu tage stilling til, om Nina Holm Johansen eller Aalborg Kommune har ret. Selv håber hun at få sagen afsluttet efter mere end to årtiers kamp. -	Jeg har fået konstateret posttraumatisk stress og har blandt andet haft en blodprop, som jeg ikke er i tvivl om skyldes denne sag. Jeg håber bare at vores retssystem virker, så jeg kan få ro, siger Nina Holm Johansen. Der ventes at falde dom i sagen om cirka fire uger.
Kan Aalborg Kommune lovligt opkræve betaling for vand, varme og renovation, selvom et hus er ubeboeligt? Det spørgsmål skal Retten i Aalborg afgøre.